
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Caracteristici ale evoluţiei economico-sociale actuale

Ţară aflată în centrul Europei, Austria a fost marcată în ultimele decenii de profunde schimbări economico-sociale şi politice care au impus un demers de reconstrucţie a identităţii sale. Conform opiniei analiştilor, esenţa spiritului austriac este acea voinţă de a se depăşi, dorinţa de a se regăsi pe sine şi de a defini noi orizonturi
. Situaţia Austriei este inedită: este vecină cu ţări nou intrate în Uniunea Europeană (Slovacia, Ungaria, Slovenia), de care o leagă geografia şi are trăsăturile specifice Europei centrale, acea Mitteleuropa, caracterizată de diversitate etnică, de deschiderea spre influenţe variate.
Aşa cum a demonstrat istoria, această coabitare a culturilor nu a fost simplă şi nu a evoluat de la sine. Dar, din punct de vedere economic şi politic, au existat perioade de bună cooperare. Dintr-un trecut complicat, dur, a putut rezulta un viitor comun, mai ales că majoritatea ţărilor au obţinut performanţe economice: Republica Cehă, Slovenia, Ungaria, Slovacia au adevărate centre industriale, ceea ce face ca regiunea să poată avea o evoluţie deosebită.
Un raport al Organizaţiei de Cooperare şi Dezvoltare Economică apreciază că economia Austriei este una din cele mai performante din Uniunea Europeană. Ea face parte din statele care au investit cel mai mult în ţările vecine, din sud-estul Europei, fiind considerată una din cele mai deschise economii
.

În ultimul deceniu, economia austriacă a înregistrat o creştere constantă (aproximativ peste 2% anual, creştere superioară mediei în Uniunea Europeană) şi o rată ridicată a folosirii forţei de muncă (rata şomajului 5%). În anul 2007, creşterea economică a PIB-ului a fost de 3,4%.
 Din punct de vedere social, negocierile permanente dintre angajatori şi salariaţi au asigurat dinamica pieţei muncii, salariul necesar realizării unei activităţi economice competitive.
Austria este statul membru care a încercat să aplice principiile comune ce ar permite economiilor europene să răspundă adecvat mondializării: flexibilizarea dispoziţiilor contractuale; echilibrarea drepturilor şi responsabilităţilor angajatorilor, salariaţilor, solicitanţilor de locuri de muncă şi instituţiilor publice
; adaptarea flexisecurităţii fiecărui stat membru, pregătirea forţei de muncă libere în vederea angajării stabile; gestionarea eficientă a perioadelor tranzitorii sau a celor de recrutare; promovarea egalităţii accesului la locurile de muncă între femei şi bărbaţi, a tinerilor, a persoanelor vârstnice sau cu handicap; dialogul între partenerii sociali şi instituţiile publice. Recent, în Austria au fost elaborate contracte de muncă pe durată determinată, în forme mult mai variate, astfel încât să fie asigurată flexibilitatea şi condiţii onorabile de mobilitate a locurilor de muncă.
Gradul de antrenare a tinerilor pe piaţa muncii a scăzut în ultimii ani, iar problema pregătirii lor profesionale rămâne în continuare o problemă. Guvernul a considerat că este necesară o mână de lucru suficient de calificată pentru a asigura o productivitate crescută a economiei şi pentru a promova tehnologia înaltă şi inovaţia.

Reforma învăţământului superior, realizată recent, a crescut autonomia universităţilor, a permis introducerea sistemului tutoriatului şi a mentoratului, a plăţii rambursabile a studiilor. 
În anul 2007, Austria a înregistrat o creştere a PIB-ului de 3,4%, o inflaţie mai mică datorită efectului degradării mediului economic mondial şi a productivităţii muncii, şi un şomaj de 4,8%
. O trăsătură importantă a economiei a rămas caracterul diversificat al industriei, un sistem bancar consolidat, renumit la nivel internaţional, un turism dezvoltat, precum şi un sector de petrol şi gaze important (OMV fiind o firmă renumită în Europa centrală). În ultimii ani au fost lansate reforme precum: scăderea impozitelor pe beneficii, măsură inclusă într-o reformă fiscală ce se va încheia în 2010; armonizarea progresivă a sistemului de pensii; susţinerea cercetării şi dezvoltării; o reformă a sectorului bancar şi financiar.
Conform tradiţiei, fiecare reformă şi măsurile legislative au fost negociate cu patronatele şi sindicatele
. În anul 2007, în Constituţie s-au introdus referiri speciale la rolul deosebit al instituţiilor intermediare precum Camera de Comerţ şi Camera Lucrătorilor. 
Austria a început să pună în aplicare politica europeană de modernizare a dreptului muncii prin combinarea flexibilităţii şi securităţii muncii (flexicuritate), lansând un demers inedit în anul 2003 când a intrat în acţiune un nou sistem de protecţie socială în cazul concedierilor. În perioada de lucru, angajatorul urma să depună o sumă de bani în contul individual al angajatului, suma fiind dată acestuia la plecarea din întreprindere.
În Austria există fundaţii speciale (Arbeitsstiftungen) în diferite domenii de activitate, care atenuează consecinţele negative ale concedierilor. Aceste fundaţii pentru forţele de muncă au constituit modele reuşite de intervenţie în procesul restructurării economiei, prin măsurile de prevenire a unor situaţii de criză. Aceste noi dispozitive au încercat să limiteze efectele negative ale concedierilor, să elimine teama de mobilitatea locurilor de muncă.

În acest context, totuşi, în ultimul timp, a crescut riscul pauperizării pentru o parte a populaţiei (nivelul de sărăcie a fost stabilit la nivelul de 60% din venitul mediu), mai ales în condiţiile în care nu există un salariu minim legal, la nivel naţional (ca în Germania şi Italia)
.Această problemă se află în continuare în dezbaterile politice care vizează stabilirea unui venit minim necesar existenţei, în funcţie de nevoi, cel mai târziu în anul 2009.
1.2. Schimbări ale sistemului politic austriac
În Austria, „marea coaliţie” a reunit, în cea de a două Republică, principalele forţe politice ale ţării, Partidul Social-Democrat şi Partidul Popular. Ea a fost formula de guvernare dominantă în perioadele 1945-1966 şi 1986-2000.
După alegerile legislative desfăşurate la 1 octombrie 2006, guvernul a fost format din nou prin coaliţia celor două partide, constrânse electoral la această colaborare, sub conducerea liderului social-democrat Alfred Gusenbauer.

De-a lungul istoriei sale recente, două mari partide au dominat viaţa politică a ţării: Partidul Social-Democrat (SPÖ) şi Partidul Popular (ÖVP). În anii ’80, scena politică austriacă s-a modificat semnificativ prin apariţia unor formaţiuni politice noi (ex.Verzii) şi prin consolidarea unor partide, iniţial minoritare, cum a fost Partidul Liberal, creat în 1956. La guvernare, conform „sistemului proporţional”, cele două mari partide îşi repartizau echitabil posturile din sectorul public. Un element esenţial al sistemului politic din Austria a fost şi este parteneriatul social cu patronatul şi sindicatele, organizate în „camere profesionale”, în luarea deciziilor politice
.
În ianuarie 2007, a fost formată o coaliţie guvernamentală din care au făcut parte cele două mari partide: Partidul Social-Democrat (SPÖ) şi Partidul Popular (ÖVP). Pe 7 iulie 2008, însă, liderul Partidului Popular (ÖVP), Wilhelm Molterer, a anunţat retragerea partidului său din coaliţia guvernamentală condusă de Alfred Gusenbauer (SPÖ). Pe 9 iulie 2008, Parlamentul austriac a votat în umanimitate dizolvarea sa.

„Marea coaliţie” nu a reuşit să funcţioneze, având atitudini şi politici diferite în raport cu marile probleme economice-sociale. Partidul Social-Democrat a urmărit să pună în aplicare reformele propuse în programul electoral, în timp ce Partidul Popular a limitat aceste reforme, invocând menţinerea echilibrului bugetar. În Parlament, social-democraţii şi Verzii au cerut desfăşurarea unei anchete parlamentare care să analizeze activitatea guvernului precedent, condus de Wolfgang Schussel (2004-2007), mai ales pentru politica sa europeană. Această poziţie a venit în întâmpinarea criticilor de tip populist şi a atitudinii eurosceptice a majorităţii austriecilor, deşi, în ancheta Eurobarometru din primăvara anului 2008, 36% din cei chestionaţi apreciau ca pozitivă apartenenţa ţării lor la Uniunea Europeană
.
Atitudinea critică faţă de Europa a devenit o forţă puternică în Austria, iar Partidul Liberal (FPÖ) a lui Heinz-Christian Strache a valorificat politic incapacitatea principalelor partide austriece de a explica avantajele apartenenţei ţării lor la Uniunea Europeană şi ale extinderii acesteia.

Analiştii au apreciat că poziţionarea faţă de problemele europene a fost una din principalele cauze ale eşecului coaliţiei guvernamentale, cele două partide aflate la guvernare neavând o poziţie comună în acest domeniu.

În acest context, situaţia celor două mari partide politice austriece (SPÖ şi ÖVP) a devenit dificilă datorită unor schimbări ce au avut loc pe scena politică austriacă: o nouă revigorare a partidelor de extremă-dreapta şi fragmentarea electoratului
. Aceste modificări au marcat puternic bipartidismul ce a caracterizat până acum sistemul politic austriac.
Încă din anul 1986, odată cu apariţia partidului  Verzilor şi a liderului Jörg Haider în fruntea Partidului Liberal, situaţia politică a început să se schimbe. Din anul 2006, Partidul Verzilor se afla pe poziţia a treia în ierarhia politică. După un deceniu, se poate constata că extrema-dreaptă, aflată la guvernare în perioada 2000-2006, a avut un moment de recul. În anul 2005, scindarea Partidului Liberal în două formaţiuni politice (FPÖ şi BZÖ) a avut iniţial un efect negativ, dar în prezent ea a permis consolidarea acestei orientări extremiste.
Eşecul „marii coaliţii” guvernamentale a afectat profund cele două mari partide politice. În perioada 1983-1999, 850.000 de alegători nu au mai votat cu Partidul Popular şi 780.000 de austrieci şi-au retras sprijinul electoral pentru Partidul Social-Democrat. Ancheta realizată de Asociaţia de studii în ştiinţe sociale, în 29 iulie 2007
, a pus în evidenţă o situaţie preocupantă pentru viaţa politică austriacă, întrucât o treime din austriecii chestionaţi au declarat că nu au încredere în niciun partid politic. Principalele cauze puse în evidenţă de cercetarea realizată erau: eşecul guvernării „marii coaliţii”, imaginea negativă a oamenilor politici, sentimentul de insecuritate etc. În acest context, se aprecia că a sosit momentul ascensiunii micilor partide pe scena politică austriacă. Aceasta ar putea determina, pentru prima dată în istoria politică a Austriei, formarea unei coaliţii guvernamentale tripartite.
În perioada 2004-2008, în Parlamentul austriac au fost reprezentate următoarele formaţiuni politice:

· Partidul Social-Democrat (SPÖ), condus de noul lider, ales în 2008, Werner Faymann; a deţinut 68 mandate. Această formaţiune politică a guvernat în perioada 1970-1983, sub conducerea lui Bruno Kreiski; din 1986 a guvernat, până în 1999, împreună cu Partidul Liberal (FPÖ) şi Partidul Popular;

· Partidul Popular (ÖVP) este o formaţiune politică de centru-dreapta, creştin-democrată, condusă de Wilhelm Molterer. A obţinut 66 mandate;
- Verzii, reprezintă o formaţiune ecologistă care a obţinut 21 mandate. Este condusă de Alexander Van der Bellen;
- Partidul Liberal (FPÖ), de extremă-dreapta, este condus de Heinz-Christian Strache. Această formaţiune politică a deţinut 21 mandate în Parlament;
- Alianţa pentru viitorul Austriei (BZÖ) este o formaţiune politică de extremă-dreapta, provenită prin sciziunea Partidului Liberal. Ea a fost creată în aprilie 2005, de Jörg Haider, obţinând 7 mandate.

1.3. Particularităţi şi evoluţii ale extremei-drepte în Austria
Ascensiunea extremei-drepte din Austria se înscrie în cadrul unor schimbări ample produse la nivel european. Încă din anul 2002, extrema-dreaptă europeană a cunoscut o ascensiune importantă în Europa, simultan în mai multe ţări (ex. Franţa, Olanda, Danemarca, Norvegia, Germania). Dincolo de diversitatea originii lor, aceste mişcări au provocat dezbateri comune. Cristalizarea electoratelor în jurul acestor partide a pus în evidenţă criza societăţilor respective, devenind un fenomen la nivel continental
.

Ultimele două decenii au fost marcate de schimbări sociale, economice şi politice care au determinat ascensiunea unor asemenea ideologii, menite a oferi soluţii, de a deveni „mituri mobilizatoare”. Erorile, deriva „statului providenţă”, corupţia politicienilor, creşterea insecurităţii muncii cetăţenilor, imigraţia puternică, efectele globalizării, ale capitalismului european cu accente liberale, au fost o parte a cauzelor acestui fenomen
. Integrarea europeană a produs reacţii de repliere la nivel naţional, exploatate de mişcările naţionaliste.
În ultimii ani, au avut loc evenimente precum ascensiunea extremei-drepte ajunse la guvernare în Italia, crearea unor gărzi paramilitare în Ungaria, participarea la guvernare în Polonia a două partide extremiste, activitatea intensă a formaţiunilor extremiste din Spania, Marea Britanie, Elveţia etc. În general, termenul de „extremă-dreapta” desemnează mişcări politice având conotaţii excesive, al căror conţinut variază în funcţie de perioadă, loc etc. Valorile promovate se referă fie la un naţionalism exacerbat, fie la un tradiţionalism religios accentuat, fie la ideologii bazate pe xenofobie şi rasism.

Pentru apărarea valorilor specifice, aceste mişcări politice au justificat folosirea unor mijloace extreme sau revoluţionare, militând uneori contra parlamentarismului, politicii în general
. Unii teoreticieni contemporani au pus în evidenţă caracteristici actuale ale extremei drepte: ura faţă de un prezent considerat decadent, nostalgia unei „perioade de aur”, elogiul tradiţiei şi refuzul schimbării, atitudinea împotriva individualismului, apologia societăţilor elitiste, nostalgia sacrului moral sau religios, respingerea metisajului politic, cenzurarea moravurilor, anti-intelectualism.
În Austria, orientările de extremă-dreapta au adânci rădăcini istorice şi sunt legate, mai ales, de existenţa fostului Imperiu austro-ungar. Imperiul multietnic impunea un tip de valori specifice, legate de naţiunea dominantă, de promovarea catolicismului, în ţări cu specific etnic şi religios foarte diferit
. Burghezia austriacă germanofobă a fost mereu apropiată de ţara vecină, distanţându-se relativ în timpul celui de-al doilea război mondial. Odată cu afirmarea statului independent austriac, termenul de „liberal”, legat de termenul de termenul „libertate”, a fost utilizat mai ales de naţional-liberali şi de orientările etnico-naţionaliste. În acest context, forţele de extremă-dreapta din Austria au avut aceste două caracteristici: au fost liberale (economic şi ulterior politic) şi au avut o orientare etnico-naţionalistă pangermanică, antisemită. Prin anii ’70, accentul a fost pus pe liberalismul clasic, Partidul Liberal devenind un potenţial partener de guvernare al Partidului Popular (conservator, catolic), dar şi al social-democraţilor. În această etapă de colaborare politică cu alte partide, s-au manifestat însă şi unele atitudini specifice „feţei naţionalist-extremiste” (ex. primirea în 1985, în Austria, a vechiului criminal nazist Walter Reder).
După participarea la guvernare, Partidul Liberal a cunoscut un puternic recul. În anul 1986, are loc o schimbare importantă la Congresul de la Innsbruck unde, la conducerea partidului ajung reprezentanţii curentului naţionalist-germanic, în frunte cu Jörg Haider. La alegerile din 1986, Partidul Liberal a obţinut peste 9%, la alegerile din 1990 peste 16%, iar la alegerile din 1999 a atins apogeul de 27% din voturi. În această ascensiune, Partidul Liberal a fost susţinut de forţe sociale heterogene: neoliberalii dornici de a ieşi de sub controlul statului, o parte a electoratului muncitoresc, dornic de schimbarea situaţiei actuale.

Jörg Haider a atacat dur vechea ordine socială, birocraţia care era la baza acestui sistem, constituindu-se într-o „alternativă” virulentă contra sistemului şi împotriva compromisului social instituţionalizat, specific societăţii austriece. Partidul Liberal a reuşit să valorifice politic aceste nemulţumiri, prin elaborarea unei politici-spectacol pline de „derapaje” de limbaj (făcând apel la idei naziste, la acuzaţii dure de trădare, la întâlniri cu foştii nazişti etc.), exploatând orice provocare, făcând vizite în medii ultraliberale. Discursul său a reuşit să exploateze puncte sensibile ale societăţii austriece, lansând adesea atacuri antisemite.

În anii ’90, partidul lui Jörg Haider a cerut organizarea unui referendum pe tema „Austria mai întâi!”, cerând adoptarea unei legislaţii antiimigraţie foarte dure. În 1993, iniţiativa populară a fost semnată de doar 400.000 de cetăţeni şi o parte a deputaţilor a părăsit partidul, înfiinţând Forumul Liberalilor (LIF). În timpul participării la guvernare (2002), Partidul Liberal a pus în evidenţă lipsa de cadre superioare.
În anul 2005, Jörg Haider părăseşte partidul, înfiinţând un nou partid, Alianţa pentru viitorul Austriei (BZÖ), care nu a reuşit însă să intre în Parlament la alegerile din 2006. Împreună cu Partidul Liberal, la conducerea căruia a venit tânărul antreprenor vienez Heinz-Christian Strache, Jörg Haider a menţinut discursul autoritar, rasist. Acest tip de populism a avut ecou în rândul unor categorii sociale heterogene, a unei părţi a tineretului protestatar din universităţi. Regiunea Carinthia a rămas fieful lui Jörg Haider, unde a fost ales guvernator de două ori (timp de 9 ani). Carinthia este o regiune în care au supravieţuit naţionalismul germanic, religia protestantă şi atitudinile dure faţă de comunitatea slovenă rămasă în regiune (din 1919).
În orientarea acestor partide se regăsesc principalele caracteristici ale extremei drepte
: demagogia xenofobă ca metodă electorală; refuzul multiculturalismului; preferinţa pentru dimensiunea naţională, de aici rezultând discursul antiimigraţie; autoritarismul şi ideologia securităţii care se bazează pe identificarea imigraţiei cu criminalitatea şi pe politici represive; programele economice contradictorii cu elemente ultraliberale de tip anii ’80 şi teme contemporane ce pun accentul pe sisteme naţionale de protecţie socială, ostilitate faţă de globalizare şi integrare europeană; utilizarea populismului anti-sistem care are menirea a capta resentimentul populaţiei faţă de partide şi guvern, opoziţia poporului faţă de elita conducătorilor. Acest populism agresiv, care „vorbeşte direct”, se bazează pe elementele emotive ale „celor de jos” care se opun conducătorilor.
Un element specific, regăsit în politica Partidului Liberal austriac este şi acela al neoliberalismului antifiscal, combinat cu protecţionismul socio-economic. Acest discurs a atras mica burghezie nemulţumită de impozitele impuse de stat.

2. ALEGERILE LEGISLATIVE DIN 28 SEPTEMBRIE 2008

2.1. Principalele teme ale campaniei electorale

În campania electorală s-au înscris 10 partide politice, ceea ce a reprezentat un record în istoria politică a Austriei: Partidul Social-Democrat, Partidul Popular, Partidul Liberal, Verzii, Alianţa pentru viitorul Austriei, Forumul Liberal (LIF), Partidul Comunist (KPÖ), Partidul Salvării Austriei (Rettö-partid antieuropean), Partidul Democrat-Creştin (DCP) şi alianţa numită Stânga, prezentă doar în 5 Landuri.
Partidul Social-Democrat a lansat în campania electorală sloganul „Încetaţi cu certurile politice!”. În centrul acţiunilor electorale s-a aflat noul lider, Werner Faymann, ales recent la cel de-al 40-lea Congres de la Linz (8 august 2007). În programul electoral social-democrat s-a pus accentul pe reforma sistemului de sănătate, asupra căruia nu s-a putut obţine un consens împreună cu Partidul Popular
. În domeniul economic, social-democraţii au promis o reformă fiscală în favoarea clasei mijlocii şi a celor cu situaţie socială modestă. Social-democraţii vor urmări scăderea impozitelor şi a preţurilor produselor de primă necesitate. Candidaţii social-democraţi au subliniat rezultatele pozitive ale guvernării lor în domeniul şomajului.
În timpul campaniei electorale, liderul social-democrat, Werner Faymann, a anunţat că partidul său nu va mai forma o coaliţie guvernamentală cu Partidul Popular, dacă la conducerea acestuia va rămâne Wilhelm Molterer.

Înainte de desfăşurarea alegerilor, liderul social-democrat Werner Faymann a convocat o sesiune specială a Parlamentului pentru a dezbate o serie de măsuri menite a îmbunătăţi viaţa cotidiană a cetăţenilor austrieci. Unele măsuri propuse au fost: reducerea TVA-ului la produsele alimentare, suprimarea taxelor de înscriere la universităţi, creşterea pensiilor etc. Partenerul de guvernare, liderul popularilor, Wilhelm Molterer, a criticat aceste iniţiative care ar duce ţara în haos.
Partidul Popular a lansat campania electorală sub sloganul „E destul!”, sugerând aceeaşi îndepărtare de vechea formulă de guvernare. Temele campaniei electorale au fost legate de sistemul de protecţie socială a persoanelor vârstnice, de lupta împotriva inflaţiei, de controlul imigraţiei şi de obligaţia, pentru străini, de a învăţa limba germană.

Pentru scăderea inflaţiei, au fost propuse soluţii fiscale de scădere a impozitelor pe salarii mici, de creştere a subvenţiilor pentru familiile cu copii şi de creştere a pensiilor în anul 2009.

Partidul Liberal, condus de tânărul politician Heinz-Christian Strache, a dobândit o mare popularitate în ultimii ani. Deşi discursul anti-imigraţie s-a schimbat semnificativ, partidul a păstrat atitudinea fermă împotriva aderării Turciei la Uniunea Europeană, aderare pentru care, opiniei lui, ar fi necesară organizarea unui referendum în Austria. Partidul Liberal a păstrat aceeaşi orientare ideologică la fel cu cea a lui Jörg Haider, o ideologie de tip populist, bazată pe xenofobie, pe denunţarea islamului şi pe respingerea Uniunii Europene.
Pe 14 august 2007, Jörg Haider a anunţat reîntoarcerea sa în politică, conducând lista noului său partid Alianţa pentru viitorul Austriei (BZÖ). Înaintea alegerilor, el a anunţat că, oricare ar fi rezultatele alegerilor, va rămâne guvernatorul Carinthiei, fiind interesat doar de funcţia de cancelar. Participarea sa în alegeri a avut drept scop atragerea electoratului care a susţinut, în mod tradiţional, politica sa. În Landul Carinthia el a respins cererile de azil a trei imigranţi şi a încercat să expulzeze câteva persoane, pe care le-a trimis totuşi într-un campus retras.
În campania electorală, cele două partide de extremă-dreapta au promovat o ideologie asemănătoare, au avut acelaşi „electorat ţintă”. Partidele de extremă-dreapta austriece (BZÖ şi FPÖ) şi-au manifestat opoziţia clară faţă de Uniunea Europeană, afirmând că, în ultimii ani, Austria a pierdut importante competenţe naţionale în domeniul justiţiei şi al dreptului la azil. În timpul campaniei electorale, cele două partide extremiste (BZÖ şi FPÖ) au cerut legi mai restrictive referitoare la imigraţie, au criticat şomajul şi inflaţia, avertizând că este necesar a valorifica resursele umane naţionale, întrucât ”nimic nu este mai valoros decât originalul”. Contrar atacurilor dintre cei doi lideri, ambele partide au avut această retorică populistă, antiimigraţie, de apărare a drepturilor austriecilor autentici faţă de „islamizarea societăţii”.

Verzii au început campania electorală beneficiind de noul context politic în care mulţi tineri vor vota de la vârsta de 16 ani. Consolidând imaginea de „partid cool”, ecologiştii au încercat să atragă electoratul tânăr. La alegerile precedente, ei au reuşit să obţină votul a 22% din electoratul cu vârste cuprinse între 18 şi 24 de ani. 

Formaţiunea Cetăţeni pentru Austria a intrat în campania electorală condusă de Fritz Dinkhauser (fost membru al Partidului Popular). La alegerile regionale acesta a reuşit să obţină rezultate electorale bune în Tirol. El a subliniat că partidul său va duce o politică în favoarea poporului, nu pentru promovarea unor interese de grup. Liderul partidului s-a apreciat adesea drept un „conservator-liberal”.
Forumul Liberal (LIF) a fost condus în campania electorală de Heide Schmidt, nou revenită pe scena politică austriacă. În rândul acestei formaţiuni a activat milionarul Peter Haselsteiner, magnat din domeniul construcţiilor. Acesta a propus creşterea impozitelor pe marile averi, considerate drept „o contribuţie pentru solidaritate”, în scopul menţinerii păcii sociale. Propunerile electorale spectaculoase au fost menite să atragă electoratul austriac de stânga.

La dezbaterea televizată dintre Werner Faymann (SPÖ) şi liderul ecologiştilor, Alexandre van der Bellem, acesta din urmă a exclus orice cooperare cu un guvern care ar include extrema-dreaptă. Această precizare a fost necesară, întrucât erau cunoscute afirmaţiile critice ale social-democraţiilor legate de Tratatul de la Lisabona, apropiate de cele ale partidelor cu ideologie naţionalistă.
Pe 2 septembrie 2008, s-a desfăşurat confruntarea electorală televizată dintre Wilhelm Morterer (ÖVP) şi Heinz-Christian Strache (FPÖ). Liderul extremei-drepte a criticat politica socială a guvernului, ca şi politica referitoare la imigraţie.

Un eveniment important al campaniei  l-a constituit dezbaterea legată de viitorul companiei naţionale de aviaţie Austrian Airlines. Liderul formaţiunii Cetăţeni pentru Austria a afirmat că privatizarea ei ar fi „o crimă faţă de poporul austriac” şi ar însemna pierderea independenţei faţă de Germania.

2.2. Rezultatele alegerilor şi semnificaţia lor politică

Pe data de 28 septembrie 2008, au fost chemaţi la urne 6,53 milioane de austrieci, pentru alegerea anticipată a forului legislativ. Parlamentul austriac este bicameral, format din Consiliul Naţional (Nationalrat), compus din 183 deputaţi, aleşi la nivel federal şi Consiliul Federal (Bundesrat) format din 64 reprezentanţi al Landurilor.
În funcţie de populaţie, fiecare Land are în Bundesrat, prin scrutin proporţional, un număr de reprezentanţi (minimum 3). Viena, care este regiunea cea mai populată, are 12 reprezentanţi. Preşedinţia Bundesratului este asigurată de câte un Land, în ordine alfabetică, la fiecare 6 luni.
Membrii Consiliului Naţional sunt aleşi prin scrutin proporţional, trecând un prag electoral de minimum 4% din voturi. În Viena şi Landul Vorarlberg, alegerea deputaţilor se face prin scrutin majoritar. Conform legilor electorale, în unele regiuni ale ţării (Carinthia, Styria, Tyrol, Vorarlberg), votul este obligatoriu. În unele Landuri (în 3 din 9 Landuri), persoanele cu vârsta cuprinsă între 16-18 ani au putut să voteze, astfel încât 200.000 de tineri au devenit parte a electoratului austriac.

Reforma electorală, realizată în anul 2008 prin modificarea legii electorale, a schimbat durata mandatului de la 4 la 5 ani. Această măsură a încercat să coordoneze durata acestui mandat cu durata mandatelor celorlalţi reprezentanţi ai autorităţilor publice locale (regionale sau primării) cu mandate de 5 ani.
Reforma a permis participarea mai activă la vot a austriecilor aflaţi în străinătate, utilizând votul prin corespondenţă. Conform noilor reglementări, „partidele mici”, pentru a putea participa la alegeri, trebuie să obţină 2600 de semnături de susţinere ale cetăţenilor de pe tot teritoriul ţării (500 în Basse-Austria şi Viena; 200 în Carinthia, Tyrol şi Salzburg şi 100 în Burgenland şi Vorarlberg).

Conform datelor oficiale, prezentate pe 9 octombrie 2008, rezultatele finale ale alegerilor legislative au fost următoarele
:
	Partide politice
	% voturi
	Nr.

mandate
	Evoluţie faţă de alegerile precedente

	Partidul Social-Democrat (SPÖ)
	29,3
	57
	- 10

	Partidul Popular (ÖVP)
	26
	51
	- 16

	Partidul Liberal (FPÖ)
	17,5
	34
	+14

	Alianţa pentru viitorul Austriei (BZÖ)
	10,7
	21
	+14

	Verzii
	10,4
	20
	- 2


Participarea electorală a fost de 78,8%, inferioară celei din octombrie 2006.

Rezultatele alegerilor legislative desfăşurate pe 28 septembrie 2008 au pus în evidenţă faptul că cele două mari formaţiuni politice, Partidul Social-Democrat (SPÖ) şi Partidul Popular (ÖVP), membre ale coaliţiei guvernamentale, au fost sancţionate sever de electorat. Cele două partide au obţinut sub 30% din voturi, cele mai slabe rezultate electorale, după 1918.
Partidul Social-Democrat a reuşit totuşi să se plaseze în fruntea ierarhiei politice, obţinând 29,3% din voturi, respectiv 57 mandate (-10 faţă de rezultatele alegerilor din 1 octombrie 2006). Cele mai bune rezultate au fost obţinute în Burgenland (peste 40%) şi la Viena (35,78%).
Partidul Popular a obţinut 26% din voturi şi 51 mandate în Parlament. Partidul a depăşit 30% din voturi în Vorarlberg, Tirol şi Austria-de-jos. 

Cele două partide de extremă-dreapta, Partidul Liberal (FPÖ) şi Alianţa pentru viitorul Austriei (BZÖ) au obţinut împreună 28,2% din voturi. Partidul Liberal, condus de Heinz-Christian Strache, a obţinut 17,5% din voturi, în timp ce partidul condus de Jörg Haider a realizat un scor electoral de 10,7% din voturi (+14), cu rezultate deosebite în Carinthia.

Verzii au înregistrat un recul electoral, având 10,4% din voturi, respectiv 20 mandate (-2).
Analiştii au apreciat că succesul electoral al extremei-drepte a fost rezultatul eşecului guvernării „marii coaliţii”, exprimând neîncrederea în marile partide politice. Votul protestatar al electoratului s-a îndreptat spre extrema-dreaptă, mai ales datorită faptului că în Austria nu există un partid de extremă-stânga. Conform sondajelor de opinie, majoritatea electoratului afirma că, în ultimii ani, situaţia lor s-a înrăutăţit, iar de acest fapt au beneficiat partidele extremiste
.

Analiştii explică această ascensiune prin transformările economico-sociale specifice ultimelor decenii (trecerea la societatea post-industrială, globalizarea, criza economică, creşterea şomajului şi a  polarizării sociale etc.), prin modificările produse la nivelul identităţii naţionale şi prin clivajul socio-cultural dintre valorile culturale tradiţionale şi valorile noi
. În acest context, partidele extremiste şi-au adaptat eficient strategiile şi ofertele electorale, stilul politic, angajând specialişti, beneficiind de resurse financiare şi de media, precum şi de charisma liderilor lor
.
În Austria, ca şi în alte ţări, aceste partide au exploatat contextul instituţional favorabil determinat de dificultăţile funcţionării coaliţiilor, accesul pe piaţa electorală prin sistemul electoral favorabil (proporţional), criza „statului providenţă” din acest moment al evoluţiei ţării şi impactul neoconservatorismului
. Această „întoarcere a extremei-drepte” în peisajul politic austriac a depăşit ca amploare previziunile institutelor de sondare a opiniei publice şi va crea dificultăţi guvernului.

Liderul Heinz-Christian Strache a declarat că este dispus să preia funcţia de cancelar, fiind deschis oricărei colaborări
.

Pe 11 octombrie 2008, Jörg Haider, liderul istoric al extremei-drepte austriece, a murit într-un accident rutier, după ce a reuşit să readucă partidul său (BZÖ) şi forţele politice de extremă-dreapta în prim-planul vieţii politice. Intolerant faţă de „pierderea independenţei şi libertăţii de acţiune a Austriei”, în raport cu deciziile de la Bruxelles, el s-a arătat în această campanie electorală mai moderat, faţă de discursul anilor ’90. Deşi în timpul campaniei cei doi lideri ai extremei-drepte, Heinz-Christian Strache şi Jörg Haider, au avut confruntări pe anumite teme, în ultimul timp se manifestase o apropiere a celor două formaţiuni politice, chiar o posibilă reunificare
.
Preşedintele Republicii, Heinz Ficher, a apreciat personalitatea lui Jörg Haider ca pe un om politic de mare talent. Liderul democrat, Werner Faymann, a evocat la rândul său omul politic de excepţie, ce a marcat cea de-a doua Republică.

Mulţi analişti apreciază că va fi imposibilă cooptarea la guvernare a partidelor extremiste şi că va fi refăcut guvernul de coaliţie. Conform opiniei lor, acesta însă va beneficia de o legitimitate scăzută, ceea ce va face dificilă guvernarea.
Liderului social-democrat, Werner Faymann, i-a fost încredinţată misiunea de a forma viitorul guvern, dar demersul va fi foarte dificil. Liderul social-democrat a exclus orice colaborare cu extrema-dreaptă, dorind un guvern stabil, de largă coaliţie. Planul de îmbunătăţire a vieţii austriecilor prezentat anterior de Werner Faymann şi schimbarea atitudinii faţă de problemele Europei vor fi principalele teme ale viitoarei guvernări. Negocierile pentru formarea viitorului guvern vor fi lungi şi dificile
.

Preşedintele ţării, Heinz Ficher, a cerut ca viitorul guvern să fie format în timp cât mai scurt, deşi Constituţia prevede un termen de 99 zile. În acelaşi timp, el a reafirmat susţinerea pe care Austria o are faţă de Uniunea Europeană, reamintind că este nevoie de unitatea Europei, concluzionând că „Uniunea Europeană suntem noi” şi că acest lucru trebuie să devină vizibil pentru toţi austriecii.
Sondajele de opinie au indicat faptul că majoritatea austriecilor preferau în funcţia de cancelar pe Werner Faymann, liderul social-democrat
. Werner Faymann a evocat, de asemenea, posibilitatea formării unui guvern minoritar cu alianţe punctuale, dar cea mai probabilă rămâne formarea unei coaliţii stânga/dreapta.

Werner Faymann s-a născut pe 4 mai 1960, într-o familie mic-burgheză din Viena. El a activat de foarte tânăr în cadrul Partidului Social-Democrat, părăsind chiar studiile de drept pentru a milita în cadrul acestuia. În anul 1981 devine conducătorul organizaţiei Tineretul Socialist din Viena, apoi este ales consilier municipal (1985). Este căsătorit şi are două fiice. În anul 2008, a preluat conducerea Partidului Social-Democrat, într-o situaţie critică, înlocuindu-l pe Alfred Gusenbauer. În fruntea partidului a promovat teme specifice destinate electoratului popular: lupta împotriva vieţii prea scumpe, reforma fiscală, eliminarea taxelor de înscriere la universitate, euroscepticismul.

